
Text rozhodnutia
Súd: Krajský súd Bratislava Spisová značka: 3Cob/476/2011 Identifikačné číslo súdneho spisu: 1210215098 Dátum vydania rozhodnutia: 23. 12. 2011 Meno a priezvisko sudcu, VSÚ: JUDr. Elena Ondrišová ECLI: ECLI:SK:KSBA:2011:1210215098.1 Uznesenie Krajský súd v Bratislave v právnej veci žalobcu Slov-DV, spol. s r.o., Mliekarenská 5, Bratislava IČO: 36 241 865, práv zast. Advokátskou kanceláriou MARCEL BIZNÁR, s.r.o., Bajkalská 31, Bratislava, proti žalovanému Orange Slovensko, a.s., Prievozská 6/A, Bratislava, IČO: 35 697 270, práv. zast. Bobák, Bollová a spol., s r.o., Dr. Vladimíra Clementisa 10, Bratislava IČO: 35 855 673, o určenie neplatnosti zmluvy a vydanie bezdôvodného obohatenia a o odvolaní žalovaného proti rozsudku Okresného súdu Bratislava II v Bratislave č.k. 42Cb/200/2010-103 zo dňa 29.9.2011, jednohlasne takto r o z h o d o l : Krajský súd v Bratislave rozsudok Okresného súdu Bratislava II v Bratislave č.k. 42Cb/200/2010-103 zo dňa 29.9.2011 v napadnutom výroku o náhrade trov konania p o t v r d z u j e . Žalobcovi náhradu trov odvolacieho konania nepriznáva. o d ô v o d n e n i e : Napadnutým rozsudkom súd prvého stupňa zamietol žalobný návrh žalobcu, v časti o určenie neplatnosti zmluvy konanie zastavil a žalobcu zaviazal na zaplatenie trov konania žalovaného vo výške 191,52 EUR. Výrok o trovách konania súd prvého stupňa odôvodnil tým, že žalovaný mal v konaní plný úspech proti žalobcovi, a tak žalovanému priznal náhradu trov potrebných na účelné uplatňovania práva a žalobcu zaviazal na ich zaplatenie. Súd prvého stupňa uviedol, že priznaná suma trov konania pozostávala z odmeny advokáta za tri úkony právnej služby pozostávajúcej z odmeny za prípravu a prevzatie veci - 55,49 EUR + prislúchajúci režijný paušál vo výške 7,21 EUR, ako aj za dve účasti advokáta na súdnom pojednávaní 2 x 57 EUR a k tomu prislúchajúce dva režijné paušály vo výške 7,41 EUR, teda celkovo 191,52 EUR. Súd prvého stupňa ďalej uviedol, že advokátovi nepriznal DPH z odmeny, nakoľko právny zástupca žalovaného nepriložil k vyúčtovaniu trov konania osvedčenie o tom, že je platcom DPH. Proti rozsudku súdu prvého stupňa v časti výroku týkajúceho sa trov konania sa riadne a včas odvolal žalovaný. Namietal, že mu súd prvého stupňa nepriznal DPH a uviedol, že mu zákon o dani z pridanej hodnoty neukladá povinnosť preukazovať iným subjektom osvedčenie o registrácii pre daň z pridanej hodnoty a žiadal odvolací súd, aby rozsudok súdu prvého stupňa zmenil tak, že žalobca je povinný zaplatiť žalovanému náhradu trov konania vo výške 229,19 EUR, teda vrátane DPH na účet právneho zástupcu do troch dní od právoplatnosti rozsudku. Krajský súd v Bratislave ako súd odvolací (§ 10 ods. 1 O.s.p.) preskúmal vec v rozsahu podľa ustanovenia § 212 ods. 1 a § 214 ods. 2 O.s.p. bez nariadenia pojednávania a dospel k záveru, že odvolanie žalovaného nie je dôvodné. Odvolací súd sa plne stotožnil s názorom súdu prvého stupňa a má zato, že rozsudok súdu prvého stupňa je vecne správny. Odvolací súd plne sa stotožňujúc s odôvodnením rozsudku súdu prvého stupňa poukazuje, že v danom prípade má advokát povinnosť predložiť súdu osvedčenie o registrácii pre daň z pridanej hodnoty, a to s poukazom na § 120 ods. 1 O.s.p.. Odvolací súd je toho názoru, že súd pre priznanie DPH advokátovi nie je povinný ex offo skúmať, či tento je alebo nie je platcom DPH, ale advokát, ktorý je platcom DPH je povinný túto skutočnosť súdu riadne preukázať, čo právny zástupca v prvostupňovom, ako i odvolacom konaní neurobil. S poukazom na uvedené odvolací súd rozsudok súdu prvého stupňa potvrdil. Keďže žalobca v konaní nepreukázal opodstatnenosť svojho nároku, odvolací súd rozsudok súdu prvého stupňa v zmysle § 219 ods. 1 O.s.p. ako vecne správne potvrdil. O trovách odvolacieho konania rozhodol súd podľa § 224 ods. 1 v spojení s § 153 ods. 2 O.s.p. a formálne úspešnému žalobcovi náhradu trov odvolacieho konania nepriznal, nakoľko mu v tomto konaní žiadne trovy nevznikli. Poučenie: Proti tomuto uzneseniu nie je prípustné odvolanie.

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2011:1210215098.1 (dáta aktuálne k 12. 11. 2026). Záväzné je znenie zverejnené súdom.




